
A munka jövője – Az Ipar 4.0 hatása a munkavilágára Magyarországon

Kutatásomban az Ipar 4.0 hatását kívánom felmérni a munkavilágára Magyarországon. A téma mélyebb feltárása okán a következő kutatási kérdések megválaszolását tűztem ki célul:
1.  Milyen új szakmák várhatók a közeljövőben, és felkészült-e a jelenlegi oktatási rendszer az ehhez szükséges megfelelő tudású szakemberek biztosítására?
2.  Milyen képességekkel és kompetenciákkal kell rendelkezniük a jövő munkavállalóinak, hogy lépést tudjanak tartani a változásokkal?
3.  Módosulnak-e, és ha igen, milyen irányban a munkavégzési formák?
4.  A jövőbeni munkapiaci változások hatására milyen átalakulás várható a foglalkoztatottság és a munkanélküliség arányában, illetve szerkezetében?
5.  Beigazolódnak-e a munkahely elvesztésével kapcsolatos kedvezőtlen várakozások?
Dolgozatomban a kutatási kérdések megválaszolását elsősorban szekunder kutatással kívánom megoldani. Ennek első számú eszköze a releváns szakirodalomban megjelenő korábbi kutatások feldolgozása, összegzése.
A primer kutatás során két alapvető kutatási technikát alkalmazok: a kérdőívet és az interjút.
A kérdőíven keresztül a munkavállalói oldal véleményét kívánom feltárni, azaz, hogy a megkérdezetteknek mit gondolnak a munkahelyeken megjelenő digitalizációról és Ipar 4.0-val kapcsolatos változásokról, illetve az oktatási rendszer felkészültségről és elvárásairól. Interjús kutatásom célja pedig, a vezetői, vállalkozói oldal véleményének feltárása a témával kapcsolatban.
A meglévő információk alapján, azt lehet feltételezni, hogy az automatizáció, a robotizáció közelebb van, mint gondolnánk. Az emberek nagyrésze bár nyitott a változások felé, azonban az is elmondható, kevesen gondolják, úgy, hogy a jelenlegi tudásunk és eszközeink elegendők a tartalmasabb és gyorsabb fejlődéshez. Az is bizonyos, hogy szakmák tűnnek el, és újak keletkeznek, amelyre nemcsak a vállalatoknak kell felkészülnie, hanem az oktatásnak is, különös tekintettel a felsőoktatásra. Az IT ismeretek mellett MI ismeretek is kiemelten fontossá válnak. A megkérdezettek egy részében felmerül, hogy az alkalmazottak egy része elveszítheti állását, és megélhetési nehézségei lesznek. A kevesebb munkavállaló pedig kevesebb bevételt jelent az államnak is, ami a közösségi kiadások finanszírozásának jelenlegi nehézségeit, tovább mélyíti.



